नसबंदी कराने वाली महिलाओं को वार्ड की जगह बरामदे में दी जगह
जिला चिकित्सालय में लंबी जद्दोजहद करने के बाद नसबंदी ऑपरेशन करवाने के बाद मरीजों को आराम नहीं मिल पा रहा है। ऑपरेशन के बाद दर्द से कराहती महिलाओं को अस्पताल के बरामदे में लिटा दिया जाता है। इनके लिए जिस जगह पर बेड लगाया गया है, वह मुख्य रास्ता है और दिन-रात मरीज, परिजन व अस्पताल के कर्मचारियों की आवाजाही होती है।
जिले के सबसे बड़े अस्पताल में नसबंदी कराने वाली महिलाओं को आराम करने के लिए कमरा तक नसीब नहीं है। प्रबंधन ने बरामदे में एक जगह पर 7 और दूसरी जगह पर 8 बेड लगाए गए हैं। जहां 7 बेड लगाए गए हैं वह पिडियाट्रिक वार्ड का बरामदा है और जहां 8 बेड लगाए गए हैं वह अस्पताल का मुख्य रास्ता है। रास्ते के दोनों तरफ 4-4 बेड लगाए गए हैं। बीच में मात्र एक फीट का रास्ता है। इन्हीं बेडों को ऑपरेशन के बाद महिलाओं को आराम करने के लिए दिया जाता है।
मुख्य रास्ता होने के कारण लोगों का चहल-पहल दिन-रात रहती है। ऑपरेशन के तुरंत बाद महिलाएं बेहोशी की हालत में रहती है। इसके कारण एक-दाे घंटा तो उन्हें आने-जाने का एहसास नहीं हाेता, लेकिन बाद में दर्द होने के बाद भी आराम नहीं कर पाती है। साथ ही परिजन भी परेशान रहते है।
ऐसे ही पिडियाट्रिक वार्ड में भी लोगों का आना-जाना लगा ही रहता है। इसलिए वहां की नसबंदी वाली महिलाओं को भी आराम नहीं मिल पाता है।
महासमुंद| जिला अस्पताल में नसंबदी का ऑपरेशन कराने वाली महिलाओं काे मिलती है ऐसी सुविधा, उन्हें वार्ड की जगह बरामदे में लगे बिस्तर पर दी जाती है जगह।
खून की जांच के नाम पर परेशान करते हैं कर्मचारी
अस्पताल में ऑपरेशन कराने के लिए पहुंची महिलाओं का पंजीयन होने के बाद खून समेत अन्य परीक्षण किए जाता है। इसके लिए भी महिलाओं को लाइन लगानी पड़ती है। जांच के दौरान लेब के कर्मचारियों का व्यवहार इतना भद्दा होता है कि महिलाएं शर्मसार हो जाती है। बुधवार को ऐसे ही लैब में बैठी एक महिला ने बताया कि कर्मचारी ऑपरेशन के नाम पर कुछ भी अशोभनीय छींटाकशी कर देते हैं। ऐसा नहीं कि लैब में महिला कर्मचारी नहीं रहतीं, लेकिन उनके सामने भी ऐसी ही बातें करते हैं।
महीनों से चल रही ऐसी ही अव्यवस्था
अस्पताल प्रबंधन की ओर से बीते अगस्त से इस तरह की व्यवस्था की गई है। कमरों की व्यवस्था नहीं होने के कारण बरामदे में बेड लगाया गया है। रास्ते पर बेड लगाने की वजह प्रबंधन भी नहीं बताता है। अभी कायाकल्प योजना के तहत इनाम की लालच में अस्पताल को चकाचक किया जा रहा है, लेकिन मूलभूत सुविधाओं काे पूरा करने में गंभीरता नहीं बरती जा रही है। मरीजों के वार्ड और बेड की व्यवस्था जरुरी है, लेकिन इस पर प्रबंधन का ध्यान नहीं है।
दर्द असहनीय पर सुकून नहीं
मंगलवार को नसबंदी कराने वाली धनसुली निवासी टिकेश्वरी साहू पति प्यारेलाल साहू, मालती ध्रुव पति भागवत ध्रुव सहित अन्य महिलाओं का कहना है ऑपरेशन के बाद दर्द से हालत खराब रहती है। इसके बाद भी आराम नहीं मिलता है। लोग तेज आवाज में बात करते हुए यहां से गुजरते है। हल्ला इतना होता है कि सोना तो दूर आराम भी नहीं मिलता है। इन महिलाओं का कहना है कि प्रबंधन केवल खानापूर्ति और टारगेट पूरा करने में लगा हुआ है। महिलाओं के परिजन भी इससे परेशान रहते हैं।
बजट के बावजूद नहीं व्यवस्था
जनसंख्या नियंत्रण को लेकर सरकार की आेर से चलाई जा रही सारी योजनाओं पर अस्पताल प्रबंधन की लापरवाही की वजह से पलीता लग रहा है। अस्पताल प्रबंधन से मिली जानकारी के मुताबिक हर साल तीन से चार करोड़ रुपए इसके नाम पर बांटे जाते है। साथ ही दवा और अन्य सामानों के लिए भी इतनी ही राशि खर्च की जाती है। इसके बाद भी सुविधाओं के नाम पर कुछ भी व्यवस्था नहीं है।
30 दिसंबर को प्रकाशित खबर।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva